झारिया गांव, जादूगोड़ा ब्लॉक मं हवय अऊ येकर अबादी 1,000 ले जियादा हवय.इहाँ के साक्षरता दर 59 फीसदी हवय, जेन ह झारखंड राज के साक्षरता दर 66 फीसदी ले कमती आय. पूर्वी सिंहभूम के ये गांव मं सिरिफ प्रायमरी स्कूल हवय, येकरे सेती सोमवारी ला पढ़े बर घर ले एक कोस ले जियादा (चार किमी) दूरिहा जाय ला परथे.
जब ये रिपोर्टर ह लकठा के एक ठन गांव खड़िया कोचा गे रहिस, त सोमवारी ह रिपोर्टर सेती सबर भाखा ले हिंदी मं दुभासिया के काम करे रहिस, वो ह झारखंड के पूर्वी सिंहभूम के ये इलाका के सबर आदिवासी मन ले बात करे मं रिपोर्टर के मदद करे रहिस. अपन महतारी भाखा संताली ला छोड़ सोमवारी ह सबर, हो, हिंदी अऊ बंगला मं घलो बोल लेथे.
हिंदी मं गोठियावत, वो ह बताथे के वोला टार्च ला चारज करवाय सेती अपन गांव झरिया ले करीबन एक किमी दूरिहा खड़िया कोचा गांव आय-जाय ला परथे.
"मंय अगोरत रहिथों के कब मोर ददा धन कका बजार ले लहुंट के आवंय, अऊ मोला वो मन के सइकिल मिल जावय. टार्च ले पूरा चारज होय मं तीन चार घंटा लाग जाथे. मोला जब सइकिल मिल जाथे, त मंय टार्च लेके आ जाथों. हरेक बिहनिया मोला टार्च चारज करवाय सेती जूझे ला परथे, नई त हमन पढ़े नई सकबो. मोर दीदी रतनी बास्के 10 वीं हवंय, अऊ मोर भाई जीतू बसके तीसरी कच्छा मं पढ़थे.
झारखंड सरकार, झारखंड शिक्षा परियोजना परिषद के तहत सरकारी स्कूल मं पढ़ेइय्या सब्बो नोनी मन ला अऊ एससी, एसटी, बीपीएलधारी परिवार के लइका मन बर निःशुल्क ड्रेस देय के योजना चलाथे. कच्छा पहिली ले पांचवीं तक के ये लइका मन ला स्कूल के ड्रेस अऊ जूता-मोजा सेती 600 रूपिया देय जाथे. कच्छा छे ले आठ तक के लइका मन ला स्कूल ड्रेस सेती 400 रूपिया, स्वेटर सेती 200 रूपिया अऊ जूता-मोजा सेती 160 रूपिया दे जाथे.
ड्रेस योजना के तहत मिलेइय्या ये पइसा डायरेक्ट बेनिफिट ट्रांसफर (डीबीटी) के जरिया के ओकर मन के बैंक खाता मं डारे जाथे. वइसे, हेडमास्टर के कहना रहिस के स्कूल के 60 फीसदी लइकाच मन ला ड्रेस के प इसा मिल सके हवय.
झारिया गांव के 94.39 फीसदी आबादी मं संताल, मुंडा, तांती, अऊ लोहार समाज के लोगन मन हवंय, अऊ ये मं संताल आदिवासी सबले जियादा 94 फीसदी हवंय.अधिकतर लोगन मन रोजी मजूरी करके गुजर बसर करथें, जऊन परिवार करा थोर बहुत जमीन हवय वो मन खेती करके अपन खाय सेती धान लगाथें.
"मोर ददा दिवाराम बास्के रोजी मजूर आंय, अऊ केबल बिछाय सेती कोड़े के बूता करथें. जऊन दिन बूता मिल जाथे, वोला रोजी मं 300-350 रूपिया मिल जाथे. इही ले हमर घर चलथे. मोर ददा के नांव मं 7 एकड़ जमीन हवय, फेर ये जमीन ह भांठा भर्री आय, येकरे सेती हमर खाय बर थोकन धान होय सकथे.
दिसंबर के महिना सुरु होगे रहिस, अऊ मंय ये बात ला लेके हलाकान रहेंव के क्रिसमस के मऊका मं स्कूल के पिकनिक मं कइसने जाहूँ. जमशेदपुर के डिमना डेम मं अपन सहेली मन के संग पिकनिक जाय के भारी मन रहिस. फेर येकर बर 200 रूपिया फीस भरे ला रहिस, अऊ हमर घर मं अतक पइसा नई रहिस. येकरे सेती मंय दाई ददा ले नई मांगेंव. मोला एक झिन के धान लुये के 100 रूपिया मिले रहिस. दू दिन मजूरी करके मंय 200 रूपिया अऊ संकेल लेंय, अऊ पिकनिक के पइसा ला भर देंव. स्कूल के सहेली मन संग मंय डिमना डेम घूमे ला गेंय, उहाँ मोला भारी मजा आइस.
